text:
मुन्नाजी
विहनि कथा संसार
अदौ कालसँ चलि आबि रहल अछि कहबाक परिपाटी। कहबाक लेल समाद होइ छै। मुदा ओ क्षणिक सूचना मात्रा होइछ। कहबाक बेगरताक मूलमे यदि कथ्य वा कथानक हुअए। कहबाक लेल समादक विस्तार हुअए ओ कोनो फलकपर विस्तार लऽ कहऽ बलाक पूर्ण विचारकंे संप्रेषित करए, सएह कथाक नाम पबैछ। कथा एक लोकसँ दोसरा लोक धरि एक पीढ़ीसँ दोसरा पीढ़ी धरि मौखिक रूपेँ हस्तान्तरित होइत रहल। से तहिया भेल जहिया लिखबाक जनतब वा सरंजामक अभाव छल।
कथा लेखनक प्रारम्भमे कथ्यकेँ सोझाँ-सोझी राखि देल जाइत छल। ओकर मूल बातकेँ बढ़ा-चढ़ा प्रस्तुत कएल जाइत छल, मुदा हुबहु। जेना पहिने मौखिक हल तकरे प्रतिरूप। ई प्रतिरूप समायन्तरे क्रमिक स्तरपर परिवर्तित होइत रहल। कथाक लेल अंग्रेजीमे स्टोरी शब्द अछि। आगू एकरा गढ़बाक प्रक्रिया आ पछाति मढ़बाक प्रक्रिया शुरू भेल, जे शैलीक रूपेँ सोझाँ आएल। फेर विकासक क्रमे एकरा अगिला चरणमे एकटा औसत सीमामे बान्हल जाए लागल, ओहो कथा रहल मुदा अंग्रेजी शब्द परिवर्तन कऽ नाम फरिछाएल शॉर्ट स्टोरी।
मैथिली सहित अन्यान्यो भाषामे शॉर्ट स्टोरीक शाब्दिक अर्थ लघुकथा कहि प्रारम्भ भेल छोट-छोट कथा रचना। आ ओइ लघुकथाक छोट आकारकेँ सेहो लघुकथाक नामे लिखल आ प्रकाशित कएल जाए लागल। आब लोककेँ व्यस्ततामे ई छोट-छोट कथा सोहाए लगलै। आ पाठकीय उत्साह रचनाकार मनोबल बढ़बैत आत्मविश्वासकेँ दूना केलक। परिणाम स्वरूप ध्ुरझार लिखाए लागल अतिलघुकथा।
‘लघुकथा’ अछि हिन्दी भाषासँ लेल गेल शॉर्ट स्टोरीक उधारी शब्दकोषीय अनुवाद। तकर कारण रहल-पहिल, एकटा नव विधा देखिते मैथिली रचनाकार सब देखाउँसे लिखऽ लगला छोट अकारक कथा। दोसर, जेना हिन्दी साहित्य लेखन अंग्रेजी साहित्यसँ प्रभावित हेबाक संकटसँ उबरि नै पबैए तहिना मैथिली साहित्य रचना, विदेह मैथिली साहित्य आन्दोलसँ पहिने, बहुत लग धरि (पूर्णतः नै) हिन्दी साहित्य लेखनसँ आच्छादित छल। तेँ मैथिली रचनाकारकेँ कखनो एकर मैथिली शब्द जेना हिन्दीक ‘कहानी’ मैथिलीमे ‘कथा’ अछि, (हिन्दीयोमे ठाम ठीम स्टोरीकेँ ‘कथा’ शब्देँ प्रयुक्त देखल जाइए) से नै फुराएल हेतन्हि। तेँ ओ अपने अतिलघुकथाकेँ लिखैत रहलाह लघुकथा। ईहो सोलह आना सत्य अछि जे ई नव विधा जहन मैथिलीमे हस्तान्तरित भेल तखन सनातनीये अतिलघु आकार-मात्राक कथा छल । एकर विकसित रूप तँ बीसम सदीक अन्तिम दशकमे देखाए लागल। जहन कि तकनीकी शिक्षा वा व्यावसायिक शिक्षासँ लगीच एवं वैश्विक परिवर्तनसँ प्रभावित नवका लोकक नव सोच विकसित भेल।
अइ विधाक स्वतंत्र रूपक फरिछौट भेलाक पछाति बेगरता भेल ऐ विधा लेल अपन माटि-पानिसँ जुड़ल, अप्पन भाषिक शब्दक। वर्ष १९९५ मे ‘सहयात्री मंच’ लोहना, मध्ुबनीक साहित्यिक विमर्श प्रस्ताव रखलौं। जकरा हुलसैत सहृदये मैथिलीक कवि, कथाकार श्री राज द्वारा समर्थन कएल गेल। उपस्थित सम जन समवेते स्वीकार कएलनि। उपस्थित जन छलाह- श्री शैलेन्द्र आनन्द, भवनाथ भवन, कुमार राहुल, विजयानन्द हीरा, सच्चिदानन्द सच्चू एवं अन्यान्य।
विहनि कथा (सीड स्टोरी), बीज कथा; स्वयंमे कथाक पूर्ण रूप अछि विहनि कथा। ई ने छोट अकारक कथा छी, आ ने कोनो कथाक छेँट। सामान्येतया कथा कतेको बिन्दुकेँ छुबैत बिरड़ो जकाँ उधियाइत पाठककेँ अपन उद्वेश्य कहबामे सक्षम भऽ पबैए। मुदा विहनि कथा माने बीज कथा स्वयंमे संपूर्ण कथा अछि। जे पाठककेँ एक मात्र अपने खुटापर खुटेसल सन राखि अपन उद्देश्यक पूर्णताकेँ एक क्रममे बिकछा लेखकीय मनस्थितिकेँ फरिछा दैए। आ पाठक ओइ सोचकेँ हुबहु मगजमे समा स्थिर भऽ जाइए।
विहनि कथा एकटा बीया सन छोट की पैघ संपूर्ण गाछ हेबाक सामर्थ्य रखैए। तहिना विहनि कथा आकारेँ लघु होइतो कथाक सभ पक्ष, कथ्य, शिल्पकेँ एक खास बिन्दुपर समेटि कथाक संपूर्णता प्रदर्शित करबामे सक्षम अछि। जेना बीया पारबाक पछाति अँकुराइए, फेर दुपतिया सन देखाइत एकटा गाछक रूपमे अपन संपूर्णता पबैए तहिना विहनि कथा भूमिका, कथ्यक स्पष्टीकरणक संग सोद्देश्ये गढ़ल आ मढ़ल जाइए आ लेखकक समस्त विचारकेँ छोट आकारमे सोद्देश्यपूर्ण बना उजागर करबामे सक्षम होइए। जेना कोनो बीया अंकुरा कऽ गाछक सभ पक्ष यथा डारि, पात आदिसँ युक्त होइछ एकटा ठुट्ठ गाछ मात्र नै। तहिना विहनि कथा समस्त गुणेँ भरल-पूरल कथा छी। एहेन कथा नै जे दृष्टांत मात्र भऽ ठमकि जाए। एहेन कथा नै जकर कोनो ओर-छोड़ नै हुअए। विहनि कथा एहनो कथा नै अछि जकरा पूरा पढ़लाक पछाति लेखकक लेखन उद्देश्य बुझबाक लेल कात-करोट मुरियारी देबऽ पड़ए। एकर उद्देश्य सोझाँ सोझी फरिछाएल होइछ।
विहनि कथा लघु अकारे शुरू भेल। आइ ई लघुकायमे ओइ लघुकथाक एकटा विकसित रूप अछि जे संभवतः मैथिलीमे बीसम सदीक अन्तिम दशकमे अपन स्वतंत्र रूपक वा विधाक फरिछौट करबामे सक्षम भऽ सकल। विहनि कथाक संपूर्णताकेँ ऐ तरहँे कहल जा सकैछ- विहनि कथा कथाक संपूर्ण गुणक संग ओइसँ ऊपर उठि, अपन लघुकायमे समेटल एक निश्चित बिन्दुपर ठाढ़ भेल लेखकक उद्देश्यक पूर्ति करबाक संग पाठकक मगजक भरपूर खोराक अछि।
विहनि कथा २१म सदीमे रचनाकार, सम्पादक संग-संग पाठकक बीच सेहो फरिछाएल अछि। तकरे कारण अछि जे आब विहनि कथा छोट गातमे अपन सभ संपूर्णता नेने कागजपर उतरि सोझाँ अबैए। आबक समयमे दृष्टि विहीन नै, दृष्टि सम्पन्न रचनाकार सभ अइ विधाक विकासमे लागल छथि। तेँ ई आब नहिये चुटुक्का कहाइए आ नहिये कथाक छेँट वा दृष्टांत। हम पुनः ई स्पष्ट करैत कहब जे- विहनि कथा ठोस कथ्य, माँजल शिल्पमे कोनो विषयपर वर्णित ओ वौस्तु थिक जे पाठकक मन-मस्तिष्कपर चोट कऽ ओकरा सम्वेदित कऽ चिरकालिक छाप छोड़ि सकबामे सामर्थ्यवान होइए। विहनि कथा, मात्र गुदगुदी करैबला वा चुट्टी काटि बिसबिसी दैबला वौस्तु नै रहि गेल आब। ई रचनाकार आ पाठकक मोनमे समा स्थिर भऽ जाइ बला कथा थिक।
आजुक व्यस्त जीवन मध्य लोककेँ कखनो ओतेक पलखति नै भऽ पबै छै जे ओ आब घंटा-घंटा भरि बैसकी लगा एके रचना पढ़ि मोनकेँ सांत्वना देत। क्षण-क्षण बदलैत परिस्थिति, बदलैत छेब-छटा आ तइ हेतु अधिकसँ अधिक अर्थक जोगार मध्य कटि जाइछ लोकक जिनगी। आजुक लोककेँ मीडियासँ क्षण-क्षण नव आ रोमांचित करएबला खोराक भेटि जाइत अछि तेँ साहित्यक प्रति बहुत रूचि नै बाँचब स्वाभाविक अछि। ओना आइयो उपन्यासकेँ खूब पढ़ल जाइछ। मुदा ओकरा आम पाठक मात्रक खोराक नै कहि सकै छी। तेँ रचनाकारकेँ सेहो आब सम्हरि कऽ सशक्त आ अल्प पलखतिक बीच सामंजस्य बैसाबऽ बला रचना करब आवश्यक अछि। रचनाकार, विशेष कऽ विहनि कथाकारक ई पहिल दायित्व बनैए जे ओ समयक संग चलि पाठकक समय संग भेल व्यस्तताकेँ देखि ओज आ सरल भाषिक रचनासँ विहनि कथा संसारमे योगदान सामर्थ्य हासिल करथु।
पाठकक आजुक क्षण-क्षण बदलैत परिस्थिति मध्य विहनि कथाकारो जिबैत छथि। तँ ओ यदि आजुक बेहाल अर्थ तंत्र, मशीनी युगक मध्य लोकक मशीन सन हएब परिस्थितिकेँ गसिया कऽ पकड़थु। आ अही परिस्थितिकेँ पाठकक सोझाँ परसि कऽ पाठककेँ मजगूती देबामे अपनाकेँ सक्षम करबाक शक्ति अर्जित कऽ रचनारत रहथु। तहन विहनि कथा, विहनि कथाकार आ पाठकक मध्य सामंजस्य बैसि पाओत। पाठकक प्रत्येक क्षणक व्यस्तता, किछु नव करबाक सनक, अर्थोपार्जनक पाछाँ भगैत रहलासँ उपजल तनावसँ मुक्तिक साधन सेहो अछि विहनि कथा। पाठक जखन सभसँ विलग अल्पावधिक लेल खाली भेटल समयक उपयोग करऽ चाहैए तँ ओकर संग देबामे सक्षम अछि विहनि कथा। ऐ सभ बेगरता पूर्ति करबामे सक्षम विहनि कथा अपन फराक जगह छेकबामे सक्षम भेल अछि।
आब विहनि कथाकार जखन समय संग चलि पाठकक मनोस्थितिक अनुकूल रचना देबामे सामर्थ्यवान छथि। ओ अपन पहिल दायित्व पाठकक मोनकेँ भाँपि तदनुकूल रचनासँ पाठककेँ बन्हवामे सक्षम भेल छथि। तहन बेगरता उठै छै एकर मूल्यांकनक। वर्तमानमे एहेन कोनो दृष्टि फरिच्छ समीक्षक वा समालोचक देखार भऽ ऐ विद्यापर काज करबामे सक्षम नै भऽ पौलाह अछि। तकर ठोस कारण अछि बदलैत समय आ परिस्थिति मध्य ओहने सोचक सामंजस्य। जे स्थापित समीक्षक छथि से दू तीन दशक पछातिक नजरिये रचनाकेँ देखबाक प्रयास करताह। हुनका ऐ मे भऽ सकैए किछु नै देखाइन। कारण जे ओ सभ कथाक जइ मूलकेँ देखैत भोगैत एलाह अछि विहनि कथा ओइसँ ऊपरक सोच आ फराक शैलीमे अछि। एकर सत्य आ पूर्ण गात तहिया फरिछाएल जहिया मठाधीश समीक्षक सबहक सोच ओइ कथा, ओकर प्राचीन चरित्र मध्य सन्हिया बैसि गेल। समाजक एकटा समस्या मँहगाइ उदाहरण स्वरूप सनातनी आ चिरायु अछि। ई कहियो खत्म होइबला चीज नै अछि। मुदा तैयो एकर चरित्र आ चेहरा सीढ़ी दर सीढ़ी बदलैत रहैए। आ ओइ संग ओइ मँहगाइक प्रतिफल सेहो ओहिना बदलैत नजरि अबैए। यथा यात्रीजीक कवितामे वर्णित मँहगाइ साहित्यमे चर्चित अछि। आइ ओहेन कोनो नव ठोस रचना मँहगाइपर नै अछि। तहिया लोक भूखे मरैत छल, पेट काटि कऽ जिबैत छल। गदैली ओढ़ि सर्दी कटै छल। आजुक मँहगाइ मध्य कियो भूखे नै मरैए। आ सामान्यो वर्गक लोक कम्मल ओढ़ि आ हीटर जरा सर्दी बितबैए। की ई फर्क सनातनी समीक्षक फरिछेबामे सफल भऽ सकताह? किन्नहुँॅ नै। किएक तँ अइ बदलल स्थितिपर ध्यान देबाक पलखति कहाँ छनि। ओ तँ प्रतिक्षा करै छथि रचनाकारकेँ जुएबाक, रचना चाहे खिज्जा रहि जाउन।
कथासँ जुड़ल लोक विहनि कथा मादे विचार कऽ सकैत छलाह। मुदा हुनकर सभक दृष्टि ‘विहनि कथा’क प्रति फरिच्छ नै छनि, उदाहरणतः रंगकर्मी कुणाल, जे नाटकक संभ्रान्त, परिपक्व ज्ञाता छथि ओहो कथापर लिखबा काल विहनि कथाकेँ अस्तित्वहीन कहि बेरा दै छथि। मायानन्द मिश्र मैथिली कथा धाराक मजगूत खाम्ह छथि, ओ लघुकथा (विहनि कथा)केँ चुटुक्काक संज्ञा देलनि। माया बाबूक सोच समीचीन अछि किएक तँ ओ जइ दशकक सोचक लोक छथि तइमे लघुकथा (विहनि कथा) विद्या फरीछ नै छल। तेँ हुनको ऐ प्रति दृष्टि फरीछ नै हएब स्वाभाविक। ओ कथा विकासक आलेखमे लघुकथा (विहनि कथा)क चर्चे केलन्हि सएह बहुत अछि। [मैथिली कथाक विकास नामक आलेख, साहित्य अकादमी दिल्ली सँ प्रकाशित पोथी -‘मैथिली कथाक विकास’- सं. वासुकी नाथ झा, २००३].
विहनि कथा वा कथाकारक मूल्यांकन हेतु विहनि कथाकार स्वयं ऐ दिशामे कान्ह उठाबथि तँ सही मूल्यांकन संभव भऽ पाओत। मैथिली समीक्षाक एकटा कमजोर तत्व ईहो रहल जे ओ रचनात्मक दृष्टियेँ सड़क छाप होइत छथि। फरिछेबाक ई जे ओ अपन गुणगान मात्रा सुनऽ चाहै छथि। आलोचनामे कमी नै वाह वाही हेबाक चाही। जँ समीक्षक द्वारा हुनकर रचनात्मक दोष वा कमीकेँ उघारि सभक सोझाँ कऽ देल गेल तँ समीक्षक भऽ गेला हुनक कट्टर दुश्मन। आ तकर पछाति हुनका, रचनाकारक मुँहे, अज्ञानी, उदण्ड, स्वार्थी आदि संज्ञासँ जानए लागब। ईहो सोलह आना सत्य अछि जे मैथिली समीक्षामे किछु गोटे कृतित्वसँ पहिने व्यक्तित्वकेँ प्राथमिकता दऽ समीक्षा लिखि रइल छथि। तँ जा धरि रचनाकारमे आलोचनात्मक विचार वा कमी सहबाक सामर्थ्य नै हएत, स्वथ्य आलोचना कतऽ सँ टंाग पसारि सकत वा अपन बैसकीपर बैसि अराम कऽ सकत? ओहने किछु रचनाकार सभ द्वारा समीक्षाकेँ ओलि सधेबाक सूत्रक रूप सेहो ठाम-ठीम प्रयुक्त होइत देखाइत रहल अछि।
आजुक विहनि कथा पहिने हिन्दी भाषासँ उधारी लेल शब्द ‘लघुकथा’ नामे लिखाइत रइल। अखन धरिक मौखिक जनतब अनुसारे लघुकथा शब्द प्रयोगे छपल पहिल कथा १९६८ मे मिथिला मिहिर मे काली कुमार दास लिखित ‘बुड़िबक वर’ छल। अइसँ पहिने छेँट कथा, कटपीस कथा, मिनी कथा, फिलर कथा........आदि नामे ई छपैत रहल छल। एकर पछाति जे रचनाकार विहनि कथामे सक्रिय भेला ओ नाम अछि- डॉ हंसराज, ए. सी. दीपक, तकर पछाति लिली रे, राजमोहन झा, एम. मणिकान्त, अमरनाथ, रामलोचन ठाकुर आदि। अइ नाममे सँ बेशी गोटे विहनि कथा लिखबाक प्रयोगधर्मिता मात्रक निर्वहन केलनि। हँ एम. मणिकान्त मिथिला मिहिरक माध्यमे कतेको वर्ष धरि विहनि कथा लेखनक नियमितता बनौने रहला। मुदा दुखद वा हास्यास्पद बात ई जे वर्त्तमानमे हुनक एको टा रचना उपलब्ध नै अछि। डा. हंसराज जी क मैथिलीक पहिल विहनि कथा संग्रह ‘जे की ने से’ (प्रकाशित १९७२ ई.) मैथिली विहनि कथा पेटारक पहिल सनेस कइल जा सकैए। ऐमे हास्य व्यंग्यसँ भरल लघुकायक कुल ३५ गोट विहनि कथा संग्रहित अछि। पन्नापर अंकित वर्षक अधारे एकर सभ रचना १९६३ सँ १९७२ मध्य लिखल रचना अछि। एकर कथा सभ तत्कालीन राजनैतिक सामाजिक कुव्यवस्थापर चोट करैत लिखल गेल अछि। किछु रचना आइयो प्रासंगिक अछि। हंसराज निश्चित रूपसँ विहनि कथा आन्दोलनक बीया बाउग केलनि आ तेँ आइ विहनि कथाक गाछ झमटगर होइत देखाइए।
किछुए वर्ष पछाति हिनकर अगिला पीढ़ीक श्री अमरनाथ अपन ‘क्षणिका’ विहनि कथा संग्रह प्रस्तुत केलन्हि (वर्ष १९७५ ई. पुर्नप्रकाशन २०११ ई.) आ एकरा एक सीढ़ी आओर ऊपर लऽ जेबाक ठोस प्रयास केलनि। ऐ संग्रहक कथा सभ खलील जिब्रानक कथाक लगीच बुझाइए आ सभ बिन्दुकेँ छुबैत रचना कएल गेल बुझाइए। एकर अधिकांश रचना आइयोक समयसँ मेल खाइत बुझाइए। मुदा लेखकसँ दूरभाषिक वार्तालापक अनुसार राजहंस जकाँ हिनको कोनो रचना तत्कालीन पत्रिकामे प्रकाशित नै भऽ सोझे संग्रहित अछि।
वर्ष १९७५ विहनि कथाक स्वर्णिम शुरूआत वर्षक रूपमे देखार भेल बुझाइए जखन ‘मिथिला मिहिर’ (पाक्षिक) अपन विहनि कथा विशेषांक (लघु कथा विशेषांक नामसँ) निकालि मोकाम तँ नै मुदा बाट अवश्ये देखार केलक। ई साहसिक काज भेल कविक द्वारा ऐ नव विधाक लेल। मिथिला मिहिरक अइ विशेषांकक समय सम्पादक छलाह आदरणीय भीमनाथ झा। ओना तँ ‘अन्हरीक गाए बियेलै तँ सभ डाबा लऽ कऽ दौड़ल’ बला कहावत चरितार्थ होइत देखाएल। फेर २३ बर्ख बीति गेल। खएर! बाँझ गाए गाभिन तँ भेबे कएल.....।
कथानकक नब्जक सुन्नर पकड़ि रखनिहार श्री विभूति आनन्द जी जेबी पत्रिका ‘कुश’ क नवम अंक वर्ष-१९७८ मे पत्रिकाक गातक अनुसार छओ गोट विहनि कथाक समावेश कऽ निकाललनि विहनि कथा विशेषांक (लघुकथांक विशेषांक नामसँ)। अही वर्ष १९७८ जुलाइमे साहित्य अकादमी, दिल्ली द्वारा कथापर आयोजित सेमिनारमे परिचित कथाकार श्री रामदेव झा, कथापर प्रसंगे विहनि (लघु) कथाकेँ शामिल कऽ एक अनुच्छेद लिखि एकर विशिष्टता जतौने छलाह। जइमे विहनि (लघु) कथाक वैश्विक पटलपर खलील जिब्रानक चर्चा आ तुलना एवं मैथिली विहनि (लघु) कथाकार मे सँ अमरनाथ जीक योगदानक चर्चा कएने छलाह।
आठम दशक विहनि कथाक संगोरसँ वंचित रहल। मुदा ई विहनि कथा लिखनिहारक एक टा पैघ हेँज तैयार केलक, जइमे प्रमुख नाम अछि- विभूति आनन्द, शैलेन्द्र आनन्द, श्रीराज, प्रेमकान्त झा, वैकुण्ठ झा, देवशंकर नवीन, प्रदीप बिहारी, ताराचन्द्र वियोगी, चण्डेश्वर खाँ आदि। ई समूह रचनाक दृष्टिये नव अँाखि पाँखिबला छल। साम्यवादी विचारसँ प्रभावित मुदा आपत कालक दुर्दशासँ प्रेरित आ पीड़ित। विहनि कथाक पहिल संग्रह १९७२ मे बहराएल दोसर १९७५ ई. मे आ तकर पछाति अकाल! किएक? २२ वर्षक एहेन खालीपन विहनि कथाक इतिहासकेँ ठमकि जेबाक लेल बाध्य केलक। एकर बाधक छलाह तत्कालीन संपादक, सरकारी आ निजी समिति-संस्था आ प्रकाशक। मुदा तहूँसँ बेशी जिम्मेवार ऐ पीढ़ीक रचनाकार छला जे अपनाकेँ दुनू विधापर कलम चला भरमा लेलनि वा गद्यक ऐ प्रकारक उस्सर खेत देखि डरि कऽ अपनाकेँ कतिया लेलनि। अइ पीढ़ीक कतिपय रचनाकार ऐ विहनि कथा विधाक राशि नवका रचनाकार सभकेँ पकड़ा निश्चिन्त भऽ सुस्ताए लगलाह। कारण छल जे एकर फरिछाएल रूप मध्य अपन अस्तित्व वा कोनो लाभक जोगार वा प्रतिष्ठिा नै नजरि एलनि। अही बीच आएल तन्त्रनाथ झा समग्र, ओइमे सेहो किछु विहनि कथा संकलित अछि।
मैथिली साहित्यक जिरात मध्य विहनिकथाक प्रसंस्कृत बीया नव रूपे बाउग केलनि अइ पीढ़ीक नवतुरिया। जइमे नाम छल ज्योति सुनीत चौधरी, दुर्गानन्द मंडल, कपिलेश्वर राउत, धीरेन्द्र कुमार, राजदेव मंडल, बेचन ठाकुर, राम प्रवेश मंडल, भारत भूषण झा, मानेश्वर मनुज, उमेश मण्डल, जगदीश प्रसाद मण्डल (बाल विहनि कथा संग किछु सुन्दर विहनि कथा जेना थल-कमल/ घरडीह/ खाता-खेसरा/ सबूत/ कौआक मैनजन), रामकृष्ण मण्डल ‘छोटू', परमेश्वर कापड़ि, रघुनाथ मुखिया, ऋषि वशिष्ठ, शिव कुमार झा “टिल्लू”, मिथिलेश कुमार झा, सत्येन्द्र कुमार झा, नवनीत कुमार झा, कौशल कुमार, अनमोल झा, कुमार मनोज कश्यप, विनीत उत्पल, धनाकर ठाकुर, आशीष अनचिन्हार, सतीश चन्द्र झा, गजेन्द्र ठाकुर, भवनाथ भवन, राम विलास साहु, मुन्नी कामत, शंभु कुमार सिंह, संजय कुमार मंडल, मिथिलेश मंडल, लक्ष्मी दास, अमित मिश्र, जगदानन्द झा 'मनु', चन्दन झा, ओमप्रकाश झा, सन्दीप कुमार साफी, जवाहर लाल कश्यप, मिहिर झा, रामदेव प्रसाद मण्डल झारूदार, प्रेमचन्द्र पंकज, अखिलेश मंडल, अमलेन्दु शेखर पाठक, मध्ुकर भारद्वाज, श्रीधरम, देवेन्द्र झा, सच्चिदानन्द सच्चु, मिथिलेश कुमार झा, कुमार राहुल, दिलीप कुमार झा “लूटन”, मुन्नाजी आदिक। ऐ पीढ़िक समूह द्वारा विहनिकथा पर ध्ुरझार काज भेल। अइ ठामसँ असली फरिछौट भेल विहनि कथाक। आ हिन्दीक उधारी शब्द लघुकथा सँ विलग खाँटी शब्द- विहनिकथा स्थापित भेल।
बीसम सदीक अन्तिम दशकक पहिल काज भेल स्व. ए. सी. दीपक जी द्वारा ‘विविध विहनि (लघु) कथा विशेषांक (मार्च-१९९४ मे)। तकरा पछाति नवका पीढ़ी सेहो कान्हपर वीरा उठेलक आ शुरू भेल वैश्विक बदलल सामाजिक परिदृश्य, तकनीकीय भेल नव-नव क्रान्तिक संग जनमल नव अवधरणाक संग विहनि कथा लेल नव-नव काज।
१९७५ ई.मे आएल ‘क्षणिका’ क दू दशक बाद १९९५ ई. केँ विहनि कथाक स्मृतिवर्ष कहि सकैत छी। २० फरवरी १९९५ केँ मुन्नाजी एवं मलयनाथक संयोजनमे हटाढ़ रूपौली, मध्ुबनीमे आयोजित भेल विहनि कथा गोष्ठी, जकर अध्यक्षता केलनि पं यन्त्रनाथ मिश्र आ एकर मंच संचालन कुमार राहुल द्वारा भेल। ऐ अवसरपर उपस्थित विहनि कथा पाठ केनिहार छलाह- भवनाथ भवन, मलययाथ मण्डन, प्रेमचन्द्र पंकज, मुन्नाजी, शैलेन्द्र आनन्द, प्रभु कुमार मंडल, मतिनाथ मिश्र, उमाशंकर पाठक, श्यामाचन्द्र ठाकुर, कुमार राहुल, मीरा कर्ण, ललन प्रसाद, सुनील कर्ण, सच्चिदानन्द सच्चु एवं करणजी। पढ़ल गेल रचना सभपर समीक्षीय टिप्पणीकार छलाह- शैलेन्द्र आनन्द, मुन्नाजी, भवनाथ भवन एवं प्रेमचन्द्र पंकज। हमरा जनतबे विहनि कथाक ई पहिल गोष्ठी छल। ५ मार्च १९९५ केँ सहयात्री मंच लोहना, मध्ुबनी द्वारा मुन्नाजीक विहनि कथा ‘नामरद’ क एकल पाठ आ अइ पर ‘बहस’ क आयोजन कएल गेल। अइमे प्रमुख विचारक छलाह- श्रीराज, शैलेन्द्र आनन्द, विजयानन्द हीरा, भवनाथ भवन एवं प्रेमचन्द्र पंकज। हमरा जनतबे विहनि कथा आ कथाकारपर एहेन ‘बहस’ केर ई पहिल आयोजन छल। जुलाइ १९९५ मे कानपुर सँ बहराइत नवतुरिया त्रैमासिक पत्रिकाक विहनि कथा विशेषांक आएल, संपादक छलाह- प्रेमकान्त झा एवं वैकुण्ठ झा। अइमे १९ गोटेक कुल १९ गोट विहनि कथाक समायोजन छल, आ अइ विहनि कथा विधाक फरिछौट कऽ एकरा नव दिशा देखेबाक प्रयास करैत मुन्नाजीक आलेख अछि, जे कि कोनो विहनि कथा विशेषांकमे ऐ तरहक पहिल आलेख थिक। अही दशकमे प्रारम्भ भेल कथा गोष्ठी सेहो विहनि कथाक बाट बनेबा वा फरिछेबामे उत्प्रेरकक काज करैत रहल। कथा गोष्ठीक जुलाइ १९९७ क महिषीक आयोजनमे एके संग दु गोट पोथीक लोकार्पण भेल, ‘खंड-खंड जिनगी’ (प्रदीप बिहारी) आ ‘शिलालेख’ (तारानन्द वियोगी, जइमे कुल ३५ गोट रचना संकलित भेल अछि)।
२१म सदीमे समय आ परिस्थितिकेँ अकानैत सभ रचनाकार खुलि कऽ विहनिकथा दिस जुमल छथि। पत्रिकाक संपादक सभ किछु कोना अइ लेल समर्पित करऽ लगलाह। अइ नव सदीक नव सोचक पहिल विहनि कथा संग्रह आयल- ‘बुझनूक’ (२००२ ई.), एकर रचनाकार श्री वैकुण्ठ झा जी अपन ३६ गोट रचना लऽ ऐ विधाकेँ बाट देखेबाक ठोस प्रयास केलन्हि। एकर बाद तँ संग्रहक झड़ी लागि गेल बुझू। अगिला संगोर हिन्दी मैथिलीक संयुक्त रचनाकार विहनिक कथाक दिशावाहक श्री देवेशंकर नवीन जी अपना कथा संग्रह-‘हाथी चलय बजार’ (२००४ ई. मे ३१ गोट विहनि कथाक संगोर) संग उपस्थिति दर्ज करौलनि। तँ २००५ ई. मे पुरान सोचक ठोस कथाकार श्री मनमोहन झा जी अपन विहनि कथाक संगोर, मिथिलाक निशापुर मे’ आनि एकरा एक डेग आओर आगाँ बढ़ेबाक प्रयास कएलनि। एकर आमुखमे श्री विजय मिश्र जी एकरा गद्य काव्यक संज्ञा देलनि अछि। वास्तवित रूपेँ तँ गद्य काव्य, काव्यक गद्यात्मक शैली थिक। ईहो सत्य अछि जे विहनि कथा गद्य रहि कविताक पूर्णतः लगीच मानल जाइए। मुदा अइमे संकलित २४ गोट रचना विहनि कथे थिक, आन किछु नै। वर्ष २००७ मे “अहींकेँ कहै छी” (सत्येन्द्र कुमार झाक ५१ गोट विहनि कथाक संग्रह) आएल। ई संग्रह विहनि कथाक प्रति पूर्ण सोझराएल आ दृष्टि फरीछ रचना सबहक संगोर थिक। युवा पीढ़ीक बहुविध, प्रतिभा संपन्न लेखक ओ संपादक श्री गजेन्द्र ठाकुर अपन रचना समग्र- कुरूक्षेत्रम् अर्न्तमनक- मे लघुकथाक संग १६ गोट ठोस आ कथ्य ओ शिल्पगते फरिछाएल विहनि कथा आनि विहनिकथा संसारमे श्रीवृद्धि केलनि अछि। अखन धरि एक लिखे चलैत विहनि कथाक लिख सँ हँटि २०१० ई. मे श्री जगदीश मण्डल जी सभसँ इतर बाल मनोवैज्ञानिक विहनि कथा संग्रह ‘तरेगन’ क संग आन रचनाकार केँ सम्मोहित केलनि। २१ म सदीक पहिल दशकक अन्तिम चरणमे मैथिली ई पाक्षिक ‘विदेह’ अइ विहनि कथाक नव इतिहास लिखबा वा बनेबामे अग्रणी मानल जाएत। अपन ६७म अंक विहनि कथा समायोजनमे देशी आ विदेशी ठोस रचनाक संगोर, एवं अइ विहनि कथाक शास्त्रीय विवेचन कऽ अएना स्वरूप झलका एकर बाटकेँ मोकामक लगीच अनबामे ई पूर्णतः सफल भेल अछि। अइ अंकमे कुल ३२ रचनाकारक ७९ गोट रचना अइ विधाकेँ पूर्णतः फरिछा, सभक सोझाँ अनबामे सौ प्रतिशत सक्षम भऽ देखार भेल अछि। संपादकक अलाबे एकर सफलताक श्रेय छन्हि अइ अंकक अतिथि संपादक-मुन्नाजीकेँ। मुन्नाजी जी बड गम्भीरता पूर्वक सभक समायोजन एवं अपन आलेखेँ दोसरो रचननात्मक प्रकृतिकेँ फरिछेबाक सफल प्रयास केलनि अछि।
लगभग दू दशकसँ अइ विधामे रचनात्मक उपस्थिति दर्ज करबैत रहलाह, आ परिणाम “समय साक्षी थिक” २०११ मे आएल, ई संग्रह श्री अनमोल झा जीक कुल १५० रचनाक अपन जिनगीक भोगल यर्थाथक अएना थिक। २०१२ मे “टेक्नलजी” (अनमोल झा) एवं “टीस” (मिथिलेश झा) संग्रह सेहो विहनि कथाक बखारी भरबामे समर्थ बुझना जाइछ। अनमोल जीक १४९ रचनाक संग्रह सनातनी यथार्थ परसैए। ततै मिथिलेश झा जीक ‘टीस’ क ४५ गोट रचना पाठकक मानसिकताकेँ झंकृत करैए। जे कि विहनि कथाक थाती वा धराउ सदृश अनुभव करैए।
१० दिसम्बर २०११केँ ‘सगर राति दीप जरय’क ७५म कथा गोष्ठीुक आयोजन पटनामे कएल गेल, ऐ अवसरपर मुन्नाजी द्वारा मैथिलीक पहिल विहनि कथा पोस्टर प्रदर्शनी कएल गेल छल।
ऐ तरहंे विहनि कथा संसारक परिदृश्य पूर्णतः भरल पूरल भऽ गेल अछि। आइ सभ दिन कियो ने कियो स्वाभाविक रूपेँ जुड़ि अपन योगदान दैत एकरा मोकामक ड्योढ़िपर आनि पट खुलबाक प्रतिज्ञामे ठाढ़ देखाइत छथि। मोकाम भेटि गेलै तँ घर पैसैमे समय नै लगतै।
ऐ रचनापर अपन मंतव्य ggajendra@videha.com पर पठाउ।
१९ जुलाइ २०१२ केँ आशीष अनचिन्हार द्वारा श्री जगदीश प्रसाद मण्डलजीसँ लेल साक्षात्कार
आ. अनचिन्हार- काल्हि चेतना सम्मानसँ सम्मानित भेलौं, तइ लेल विदेह परिवार दिससँ बधाइ।
ज.प्र. मण्डल- आशीषजी, एकरा अहाँ व्यक्तिगत नै विदेह परिवारक चेतनताक प्रतीक बुझियौ। जे चेतना समितिक पत्रिका (घर-बाहर) दोसरे पन्नामे जीवित-मृत्युक सूची प्रकाशित करैत अछि, ओइ सूचीसँ विदेह परिवार (ई-पत्रिका) अखनो धरि काते रहल अछि, भलहिं गाम-घरक संस्कृतिमे किअए ने लोहोक इंजन दूबि-धान, सिनुर-पीठारसँ सुशोभित होइत हुअए। विदेह परिवार दिससँ आग्रह (चेतना समितिकेँ) करैत छन्हि जे समाजक बदलैत स्वरूप (सामाजिक, आर्थिक, बौधिक, वैचारिकपर) नजरि दथि तइ लेल सुझाव अछि जे मैिथली साहित्यक जते सम्पादक छथि, ओ अपना हाथसँ अपन पत्रिकाक इतिहास लिखि अपन-अपन परिचय दथि। एक दिस मिथिलाक उद्धारक विचार रखै छिऐ दोसर दिस पत्रिका सभ पाछू मुँहेँ घुसुकि रहल अछि। ऐ लेल के करताह? आइ कोनो समारोहमे धोती-कुर्तासँ लऽ कऽ चुस्त पेंट धरिक आगमन भऽ रहल अछि, धोतीबला तरेतर गुम्हरै छथि जे देखू ने किरदानी। तँ दोसर दिस चुस्त पैंटबला अँखिया-अँखिया सुसकारी दइ छथि जे शुभ काजमे पीड़ा धोती पहिरिये कऽ नै आएल छथि। खैर जे होउ, हमरा सभकेँ विचार कऽ एकटा रास्ता बनबए पड़त जे वस्त्रक बदलाव समायानुकुल होइत रहल अछि। पुरुषोत्तम राम बलकल धारी छलाह। आब ओ युग रहलै।
आ. अनचिन्हार- अहाँकेँ चेतना समिति सम्मान सुनि हृदए गद्गद् भऽ गेल। आरो बुझैक जिज्ञासा जगल। सूचना केना भेटल?
ज.प्र. मण्डल- चेतना समितिक स्थापना दिवस १८ जुलाइ छी। १९५४ ई.क १८ जुलाइकेँ किछु संगीक संग यात्रीजी चेतना समितिक स्थापना केलनि। ओना आनो-आन समारोह समितिक बीच होइते रहैए मुदा स्थायी रूपे १८ जुलाइ स्थापना दिवसक अवसरपर सभ साल किछु विशेष रूपमे होइते अछि। आठ-दस दिन पहिने विवेका बाबू (विवेकानन्द ठाकुर) जे समितिक सचिव छथि, फोन केलनि जे १८ जुलाइकेँ चेतना समितिक स्थापना दिवस छी जाहि अवसरपर समिति किछु गोटेकेँ सम्मानित करैक िनर्णए केलनि अछि। अहाँक आएब अनियार्य अछि। ओना डाक द्वारा लिखित सूचना सेहो पठा देने छी, मुदा पोस्ट–ऑफिसक जे क्रिया-कलाप छै ताहिमे समैपर नहियो पहुँचए। विवेकानन्द जीसँ गुआहाटीमे छह मास पूर्व दिसम्बरमे धर्मशालामे भेँट भेल छल। किछु प्रश्नपर गपो-सप भेल रहए। ममताजी (श्रीमती ममता ठाकुर) दूटा सोहरो गौलनि। श्री राम भरोस कापड़ि भ्रमर, राजाराम सिंह राठौर एवं नेपालक आरो कतेक लोक सभ रहथि हुनको सभसँ पहिल भेँट भेल छल।
जखन विवेकानन्द जी फोनपर जानकारी देलनि तखन हम गुआहाटीक धर्मशालामे पहुँच गेल रही। जबाव देलियनि जे जरूर आएब। मुदा दू-तीन दिनक पछाति संगी सभ फोन केलनि जे बिना लिखित सूचनाक जाएब उचिन नै। ओ सभ चेतना समितिक क्रिया-कलापसँ नाखुश छथि। प्रश्न उठल जे आब हम कि करब? एके बात कविता आ कथामे दू-िवधामे बँटि जाइए। एक तँ रौदियाह समए भेने किसानक मन ओहिना तबधल अछि तइपर सँ आरो तबधि गेल। जाइ कि नै जाइ, विचित्र ओझरी लागि गेल। मनमे हुअए जे विवेका बाबू किछु करए चाहै छथि तइठाम सहयोग नै करब उचित नै हएत? मुदा जखन संगी सबहक दोहरा-दोहरा फोन आबए लगल तखन ओरो मन दुबिधमे पड़ए लगल। १८ जुलाईक ६ बजे सुबह। हम विवेकानन्द जीकेँ फोन केलियनि जे अपनेक कार्यक्रममे कोनो व्यवधान तँ नै भेल अछि? ओ भरिसक ओछाइनेपर रहथि। आँखि मीड़िते कहलनि जे नै, ई तँ सभ सालक कार्यक्रम छी हेबे करत। ओना ऐ बीचमे दिल्ली चल गेल रही तँए दोहरा कऽ सम्पर्क नै भऽ सकल। परसुए एलौं आ काजमे लागल छी।
पुछलियनि- समए केहेन अछि? ऐठाम (गाम) पानि भऽ रहल अछि।
ओ कहलनि- मेघौन तँ एतौ अछि मुदा बून्न नै पड़ैए। हुनकर जबाब सुनि मन मानि गेल एहेन खुशनुमा मौसममे भोज-भात नै हुअए तँ केहेन समैमे हुअए। फोनपर विवेका जी ईहो कहि देलनि जे न्यायमूर्ति किशोर कुमार मण्डल विशिष्ट अतिथि रहताह। तइ संग न्यायमूर्ति राजेन्द्र प्रसाद जी, डाॅक्टर सहाएब, विजय बाबू, सभ रहबे करताह। हिनके सबहक काजो छियनि। एक तँ रौदियाह समए दोसर भिनसुरका झकास रहने सुहावन मौसम रहबे करए, तैयारीक विचार केलौं। झमटगर परिवार रहने संगी भेटिये जाइए।फेर कहि देलियनि जे आठ-नअ बजेक बस पकड़ि लेब।
आ. अनचिन्हार- कते समए गामसँ पटना जाइमे लगैए?
ज.प्र. मण्डल- आशीषजी, की कहब। ऐबेर हवाई सफरक मौका भेटल। एते-एते दूरीक बीच एको मिनटक हेर-फेर नै देखलिऐ। मुदा अपना सबहक तँ भगवाने ने मालिक छथि। जेना कऽ रखबह भोला तहिना ने हम रहबह। गाड़ीक (ट्रेन) रास्ता एहेन बनि गेल अछि जे डेढ़ दू दिन तक लागि जाइए। मुदा एन.एच भेलासँ थोड़े सुविधा बढ़ल अछि मुदा तैयो पाँच-छह घंटा तँ लगिये जाइए।
आ. अनचिन्हार- जखन पानि होइत रहए तखन बस स्टेण्ड जाइमे तँ दिक्कत भेल हएत?
ज.प्र. मण्डल- दिक्कत कि दिक्कत भेल। ओना गाड़ीक (दू पहिया) सुविधा अछि, मुदा पीच्छड़मे तँ चारि पएरबला हाथी पिछड़ि खसि पड़ैए आ दू पहियाक कोन ठेकान। पएरे तीन किलो मीटर जाइक विचार कऽ लेलौं। तखन मन भेल जे छत्ता लऽ लेब। मुदा कते बेर छत्ता बिसरिये गेलौं आ कते बेर हराइये गेल। तँए छत्ता नै लऽ जेबाक विचार भेल पानियो कमलै। बूंदा-बुन्दीपर आबि गेल रहए।
आ. अनचिन्हार- कते बजे पटना पहुँचलिऐ?
ज.प्र. मण्डल- सवा चारि बजे पहुँचलौं। जलखैये कए कऽ चलल रही। भूखो लगि गेल रहए। पुले (गाँधी पुल) लग उतरि पहिने खेलौं। खेलाक पछाति टेम्पू पकड़ि एकटा विद्यार्थी डेरापर पहुँचलौं। ओ निरमलियेक छथि रविन्द्रजी। ओइठाम देह-हाथ पोछि फ्रेश भेलौं। पौने छह बजे राजेन्द्र नगर विद्यापति भवन लग पहुँच गेलौं। गेटपर पहुँचलौं आकि आनन्दजी (आनन्द कुमार झा) सेहो भेट गेलाह। नीक भवन नीक बेवस्था। जेना राजधानीक हेबाक चाही तइमे कमी नै। पंखा ताकि बैसलौं। पाँच मिनटक पछाति चुन्नूजी (कमल मोहन चुन्नू, घर-बाहर पत्रिकाक सहयोगी सम्पादक) देखलनि। देखिते दोसर ठाम बैसा पुछलनि जे किछु खेबो-पीबो करबै। कहलियनि जे रस्तेमे खा नेने छी। पानि पीलौं।
समए छहसँ आगू बढ़ि गेल। छह बजे शुरू होइक समए रहैक, गप-सप करैले आनन्दजी लगेमे रहथि, मुदा बूझि पड़ल जेना चुन्नूजी आ विवेका बाबू काजमे जमि कऽ जुटल छथि। पुछलियनि- चुन्नूजी, रमणजी (डाॅ. रमानन्द झा रमण) केँ नै देखै छियनि? कहलनि ओ कथा गोष्ठीमे गेल छथि। कहि अपन हेमलेट, बैगक जिम्मा सुमझा कहलनि जे कने एकटा काज केने अबै छी। चुन्नू जीक काज बाधित करैक अर्थ होएत जे काजमे (समारोह) बाधा उपस्थित करब। कहलियनि, हम कतौ पड़ाएल जाइ छी, अखन जे काज लाधल अछि पहिने ओकरा सम्हाररू। चुन्नूजी तँ उठि कऽ चलि गेलाह, मुदा मनमे एकटा नव प्रश्न आबि गेल। ओ ई जे ‘घर-बाहर’ पत्रिकाक सम्पादक रमणजी छथि, तखन अपन जबाबदेहीक काज छोड़ि मद्रास चलि गेलाह, आ गोष्ठी तँ १४-१५ जुलाइक रातिमे रहै, १५ तारीखकेँ बिदा भेने १७ धरि तँ आबिये गेल हेता। खएर ! एना किअए भेल? जखन कि चेतना समितिक स्थापना दिवस १८ जुलाई छी, भरिसक यात्रीयो जी (ठीकसँ मोन नै अछि मुदा अनुमान करै छी) जखन माँ मिथिलाकेँ प्रणाम कए पड़ा कऽ अकासमे उड़ैत ओइ चिड़ै जकाँ जे उड़िते-उड़िते अंडो दैत अछि तहिना केलनि। प्रश्न घुरिआए लगल जे अपनो बेटाक मूड़न वा बिआह रहए आ साढ़ूओ बेटाक एक्के दिन होइ तखन कि कएल जाएत? कियो अपन घर सम्हारत आकि भोज खाइले जाएत। मुदा ऐठाम तँ अँटावेसक संभावना छल। चेतना समितिक तिथि अट्ठावन वर्षसँ मनकेँ पकड़ने अछि, कथा गोष्ठीक तिथि िनर्धारित कएल जाइत अछि, तइठाम समए आ दूरीक विचार केने बिना, जँ तिथि िनर्धारित कएल जाए तँ कि कहबै? एक तँ ओहिना हम सभ मिथिलांचलक काजक दौड़मे पछुआएल छी तइपर जँ काजे काजक बाधा बनत तँ कते दूर जा सकब, से तँ सभ बुझिते छी। तइ बीच विवेकाजी तीन-चारि गोटेक संग आबि किछु-किछु काजक बात पुछलनि। कहलियनि। तइ बीच अध्यक्षा प्रमीला झा सेहो एलीह।
चुन्नूजी धड़फड़ाएल आबि हेलमेट हाथमे लैत चिन्हा देलनि। ओना चेतना समितिक सदस्य सबहक जानकारी अछि, मुदा चेहरासँ चिन्हारए नै छल। तँए अनभुआर जकाँ रही। मुदा कार्यकर्ताक अभाव जरूर बूझि पड़ल विलंबोसँ शुरू भेने बहुत बढ़िया कार्यक्रम भेल।
आ. अनचिन्हार- विधिवत् कते बजे कार्यक्रम शुरू भेल?
ज.प्र. मण्डल- ऐ प्रश्नक उत्तर ठीक-ठीक नै दऽ सकब। किएक तँ ने अपने घड़ी रखै छी आ ने मोबाइल। मुदा बैसकसँ बूझि पड़ल जे एक-डेढ़ घंटा बिलंबसँ कार्यक्रम शुरू भेल। हँ तइ बीच दूटा बात आरो भेल। इन्द्रकान्त बाबू (डॉ. इन्द्रकान्त झा) दोसर कतारक कुर्सीपर आगूमे बैसल रहथि, ओ अपन चिन्हारए देलनि। मनमे रहबे करए मुदा ओहन बीच रहने गुम रही। हुनकासँ पहिल परिचय ओइ दिन भेल छल जइ दिन मिथिला दर्शनमे छपल कथा चुनवाली पढ़ि पहिल बधाइ देलनि। गपे-सपक बीच अखिलेश बाजल जे लालकक्का (उमेश मण्डल) फोन केलनि जे साढ़े दस बजेक बसक टिकट कटा लेलौं। तेरह-चौदह नम्बर सीट अछि।
आ. अनचिन्हार- कार्यक्रम केहेन भेल?
ज.प्र. मण्डल- पहिल सम्मान कार्यक्रम भेल। यात्री जीक स्थापित चेतना समितिक सम्मान पाबि बहुत खुशी भेल। उच्च न्यायालयक न्यायमूर्ति किशोर कुमार मण्डलक हाथसँ सैकड़ो गण्यमान्य लोकनिक बीच, जइमे बिहार सरकारक पूर्व मुख्यमंत्री विधान परिषदक पूर्व अध्यक्ष, उच्च न्यायालयक पूर्व मुख्य न्यायमूर्तिक संग माननीय पूर्व सांसद, माननीय विधान पार्षद, अधिवक्ता, अध्यापक, डॉक्टर इत्यादि चेतना समितिक सभ छलाह।
आ. अनचिन्हार- साहित्यिक माहौलमे कार्यक्रम भेल हएत?
ज.प्र. मण्डल- आशीषजी, ई बहुत गंभीर प्रश्न अछि। ओना साहित्यिक माहौल अवश्य छल मुदा राजनीतिक बेसी बूझि पड़ल। अध्यक्ष जीक (चेतना समितिक अध्यक्ष) वक्तव्य विधिवत् छलनि, नीक छलनि। मुदा मंचक वक्ता लोकनि साहित्यकेँ मोड़ि राजनीति दिस घुसका देलखिन। जे गोष्ठीक अनुकूल नै रहल। मुख्य वक्ता छलाह पंडित ताराकान्त झाजी (विधान परिषदक पूर्व अध्यक्ष) जे तेना कऽ विचार मोड़ि देलखिन जे बादक वक्ताकेँ बेकावू भऽ गेलनि। ओना पूर्व मुख्यमंत्री डॉ. जगन्नाथ मिश्र, विधान पार्षद आ चेतना समितिक संरक्षक विजय बाबू (श्री विजय कुमार मिश्र) विधिवत अपन विचार रखलनि। यात्री जीक स्थापित चेतना समितिक विचार विन्दु गौण पड़ि गेल। तहूमे मैथिली साहित्यक बीच, टैगोर साहित्य सम्मान पहिल-पहिल भेटल, जेकर चरचो नै भेल। माननीय न्यायमूर्ति राजेन्द्र प्रसादजी, अपन वक्तव्यकेँ किछु हद-तक मोड़लनि। ओ यात्री जीक विचारकेँ पकड़ि चेतनाक विषद व्याख्या केलनि। भाषो मनोरंजक छलनि। मनोरंजक ऐ लेल जे मैथिली-मगहीक सीमापर रहने कखनो मैथिली कखनो मगही आ कखनो मैथिली-मगही मिला कऽ बजलाह। मुदा अंग्रेजी माहौलमे रहनिहार एको शब्द अंग्रेजीक प्रयोग नै केलनि, ई सभसँ आश्चर्य लागल। समए सेहो बेशी भऽ गेल छलैक। तहूमे बसक टिकटक नाओं सुनि आरो मन दोसर दिस जाए लगल। हुअए जे बस ने छूटि जाए।
आ. अनचिन्हार- अहाँ कि सभ बजलिऐ?
ज.प्र. मण्डल- आभारो व्यक्त करैक अवसर नै भेटल।
आ. अनचिन्हार- भोजन भात केहेन रहलै?
ज.प्र. मण्डल- नीक रहलै। स्पष्ट शब्दमे विवेकाजी कहि देलखिन जे अल्पाहारक बेवस्था अछि। मुदा खीर-पूड़ी खुआएब।
आ. अनचिन्हार- कते बजे सभा भवनसँ निकललौं?
ज.प्र. मण्डल- दससँ ऊपर बजि गेल। मन छटपटाए लगल जे एक तँ गली-कुच्ची रस्ता, दोसर थाल-कीच सेहो, रिक्शा-टेम्पू भेटत नै। हारि-थाकि बस स्टेण्ड विदा भेलौं। सरकारी बसक टिकट, तँए हुअए जे बस नहिये पकड़ाएत। मुदा किछु दूर गेलापर रिक्शा भेट गेल। ओ कहलक जे हमरा बूझल अछि, बस निश्चित पकड़ाएत। संगमे आनन्द कुमार झाजी सेहो रहथि, हुनका टिकट नै भेलनि। भोर होइत घरपर पहुँच गेलौं।
आ. अनचिन्हार- छुटल-बढ़ल जे भेल होइ, तइ संबंधमे किछु कहियौ?
ज.प्र. मण्डल- ओना चेतना समितिक िनर्णयानुसार चारि गोटेकेँ सम्मानित करैक विचार छलनि। पहिल, टैगोर साहित्य सम्मानसँ सम्मानित हम (जगदीश प्रसाद मण्डल), दोसर, साहित्य अकादेमीसँ सम्मानित कवि विनोद जीक (श्री उदय चन्द्र झा विनोद), तेसर, युवा साहित्यकार आनन्द जीक आ चारिम, अनुवादक खुशीलाल बाबूकेँ (श्री खुशी लाल झा)। मुदा ओ दुनू गोटे (विनोदजी आ खुशीलाल बाबू) नै पहुँच सकल छलाह।
चेतना समितिक सभ नै, मुदा किछु गोटे एहेन सक्रिय छलाह जिनका विषयमे किछु कहने बिना नै रहि सकै छी। ओ छलाह विजय बाबू (श्री विजय कुमार मिश्र), जे खेबा काल घूमि-घूमि देखैत रहलाह। दोसर छलीह श्रीमती प्रमीला झा। जे एते उमेर भेलोपर, तहूमे जेहेन परिवारक छथि, क्रियाशील जिनगी बना जीवि रहली अछि। जे धन्यवादक पात्र छथि। विवेका बाबू आ चुन्नूजी हृदैसँ चाहितौ, नीक जकाँ नै कऽ पाबि रहल छलाह, तेकर कारण छल दुनू गोटे नव छथि (कार्यक्रमक भारक खियालसँ) मुदा जे जिज्ञासा करैक ललक आ उत्साह छन्हि, जँ सही दिशामे बढ़ाबथि तँ जरूर किछु कऽ देखौता। तइ लेल दुनू गोटेकेँ धन्यवाद दैत छियनि। विवेका बाबूक ई गुण स्पष्ट देखाएल जे स्पष्टवादी छथि। इमानदारीक अनेको कारणमे स्पष्ट बाजब सेहो एकटा कारण होइत छैक। सभसँ अंतिम दृश्य आरो रोचक अछि। दस बजैत रहए। कतारबंदी भोजन शुरू भेल। धड़फड़ाएल रहबे करी, जा कऽ पाँतिमे लगि गेलौं। पाँति नमहर, तैयो पान-सात मिनट घुसुकि कऽ किछु आगू बढ़लौं। तीनू गोटे ( हम, आनन्दजी आ अखिलेस) एके ठाम रही। तही बीच धड़फराएल घुमैत चुन्नूजी पहुँचलाह। देखिते पाँतिसँ निकालि कुर्सीपर बैसा देलनि आ कहलनि जे नेने अबै छी। गेला तँ धड़फड़ाएले मुदा गरे ने अँटनि। दोसर ठाम गरे ने भेटनि। हमर मन छनगल जाए जे बस छूटि जाएत। नहिये खाएब तँ कि हेतै, गाड़ी-बसमे अधपेट्टे चलब नीक होइ छै। हुअए जे चुपे-चाप उठि कऽ विदा भऽ जाइ। फेर हुअए जे नाँहक हंगामा ठाढ़ भऽ जेतैक जे दुनू गोटे बीचेमे सँ हेरा गेला। विचार ठमकि गेल। मन पड़ि गेल, बरिआती। अपेछित बेटाक बिआहमे बरिआती गेल रही। ओहन बरिआती जिनगीक पहिल छल। खाइले बैसलौं, नीक-नीक विन्यास बनल रहै। शुरूहेमे भरि पेट चढ़ा देलिऐ। चढ़ौलाक बाद चारू कात चकोना हुअए लगलौं जे कियो एको गोटे उठताह तखन ने उठब। से किम्हरो देखबे ने करिऐ। गर-फेरि-फेरि बैसए लगलौं। आसन नमहर तँए गर लगा सुतियो सकै छी। मुदा जखने सूतब कि अनेरे हल्ला हेतै जे एक गोटे खाइते-खाइते ओंघरा गेलाह। अपनेपर खौंझ उठए जे अनेरे एते किअए खेलौं। मुदा करितौं की। चारि घंटा खाइमे बरिआती लगौलनि। अधमौगति भऽ गेल। हुअए जे ऐसँ नीक जहले जे भुखलो तँ लोक आेंघरा-ओंघरा सुतैए। एतबे नै ऐसँ आगू भेल जे खाइकाल तेहेन गप-सपक ठाहाका चलै जे हुअए कहीं पेटक गुदगुदीक संग खेलहो ने निकलए लगए। कहुना-कहुना कऽ अपनाकेँ दाबि-दुबि पार लगेलौं। हाथे धोइकाल ओही भिजलाहा हाथे कान पकड़ि सप्पत खेलौं जे एहेन बरिआती नै जाएब।
कुल मिला कऽ समारोह प्रशंसनीय रहल। अगिला साल आरो बेसी नीक होइ, ई शुभकामना। देखैक हकार भेटए, तेकर प्रतीक्षा रहत।
ऐ रचनापर अपन मंतव्य ggajendra@videha.com पर पठाउ।


c: text/html

text:
" घोघ में चाँद"क ऑडियो सीडीक लोकार्पणक बाद 14 फ़रवरी 2014के दरभंगा स्थित मूवी प्लेनेटमें फ़िल्मक यथासमय सफ़ल प्रदर्शन भेल। एकर प्रदर्शन मैथिली सिनेमा लेल शुभ संकेत मानल जायत अछि। ई फ़िल्म मैथिली फ़िल्मक समक्ष सबसं पैघ समस्या- हॉलक समस्या-केर मिथकके तोड़यमे महत्वपूर्ण भूमिका निभौलक अछि । हॉलमें दर्शकक उपस्थिति एहि बातक द्योतक अछि जे समुचित रुपमें प्रदर्शित फ़िल्म, नीक कथा वस्तु आ अभिनय, सुन्नर गीत संगीत आदि भेला पर मैथिली सिने प्रेमीक संख्या कहियो कम नहिं भए सकैत अछि।बड्ड प्रसन्नताक बात अछि जे ई फ़िल्म एख़न धरि लगभग एक दर्जन सिनेमा हॉलमें लागि चुकल अछि। मूवी प्लेनेट (दरभंगा), जय हनुमान (धेपुरा), सोनी डॉल्बी (झंझारपुर), शंकर टॉकिज (झंझारपुर बाजार), लक्ष्मी टॉकिज (मधेपुर) के बाद आड़ो सिनेमा हॉलमें फ़िल्म लगेबाक प्रयास कएल जा रहल अछि ।
सुमधुर गीत-संगीत सं सजल एहि फ़िल्मक माध्यमे गायक- संगीतकार पवन नारायण जी लोकप्रियताक एकटा आऒर पौदान पर चढि गेल छथि। सुन्नर आवाज आ संगीतक परिणामस्वरुप, हुनका धराधर कयकटा फ़िल्म भेट रहल छैन। । मुदा किछु दर्शक लोकनिक कहब जे फ़िल्ममे प्रयुक्त कोनो कोनो गीतमें गायकक आवाज फ़टैत लागि रहल अछि। फ़िल्मक समस्त पक्ष पर मैथिली फ़िल्म अकादमीक संयोजक आ लोकप्रिय पत्रकार शशि मोहन जीके मानी तS ई फ़िल्म आम दर्शकएं सब रुपे नीक मनोरंजन प्रदान करबा मे सफ़ल भेल अछि जकर गवाही खड़ाप मौसमके बादो उमड़ैत भीड़क उपस्थिति दS रहल अछि। हुनक कहब छनि जे डिब्बामे बन्न कयल फ़िल्मक अपेक्षा अधलाहो फ़िल्मक प्रदर्शन नीक बात अछि । कुल मिलाकय ई कहल जा सकैत अछि जे तकनीकी रुपमे किछु त्रुटिके छोड़िकए कम बजटमे फ़िल्म नीक बनल अछि आ मैथिली सिनेमाक पथ प्रशस्त करबामे प्रेरक भूमिका सराहनीय ढंगसं निभा रहल अछि। ई फ़िल्म अहू रुपमे उल्लेखनीय अछि जे एक संगे लगभग एक दर्जनसं बेसी सिनेमा हॉलमे प्रदर्शित कएल गेल अछि । "घोघ मे चॉंद"के फ़िल्म बनेबाक इच्छुक फ़िल्मकारो लेल एकटा अहम प्रेरक तत्वके रुपमे देखल जा रहल अछि। आब ई फ़िल्म झंझारपुर, फ़ुलपरास, बिरौल, कुशेश्वर स्थान आदिमे सेहो जल्दिये प्रदर्शित हायत।
फ़िल्मक यथासमय प्रदर्शन मैथिली फ़िल्मकारके एख़न धरि डिब्बामें बन्न बहुत रास फ़िल्म अछि। आब समय आबि गेल अछि, ओहि फ़िल्म सबके हॉल धरि आनू। दर्शक भेटबे करत।- भास्कर झा

robotstxt: allowed

filter: keep


text:
बनगाँव केँ आसपड़ोसक गाम सँ सेहो विशाल संख्या मे ग्रामीण सब एहि ठामक कृष्णाष्टमी देखय लेल अबैत छथि। ई मेला 3 दिन धरि चलैत अछि। एहि अवसर पर सांस्कृतिक नृत्य, नाटक आदिक आयोजन सेहो कैल जायत अछि। तहिना एहि अवसर पर बाबाजीक मनपसन्द खेल कबड्डीक आयोजन सेहो कैल जायत अछि, जाहि मेँ गामक लोक सामूहिक रूप सँ भाग लैत छैथ।
हर बरख कृष्णाष्टमीक सुअवसर पर भगवान् श्रीकृष्ण समेत दर्जनों भरी भगवान् केँ नव मूर्ति बनाय विध - विधानपूर्वक पूजा - अर्चना कैल जायत अछि। बिसर्जन उपरान्त एहि ठाम कीर्तन आरंभ होइत अछि जे अनंत पूजा धरि चलैत अछि।
कैल्ह बुद्धवार दिन 24 अगस्त केँ बनगाँव बाबाजी कुटी म' आयोजित तीन दिवसीय कृष्ण जन्माष्टमी मेलाक उद्घाटन संत खयाली ख़ाँ केँ बंगला पर मुख्य अतिथि छातापुर विधायक नीरज कुमार सिंह बबलू एवं पूर्व विधायक सहरसा आ बनगाँव केँ दुनु पंचायतक प्रतिनधि द्वारा फीता काटी कायल गेल। बाद मेँ उपस्थित गणमान्य लोकनि अप्पन वक्तव्य मेँ कहला कि बनगाँव साधु - संतक नगरी थीक जतय संत लक्ष्मीनाथ गोसाईं समान महासंत निवास केलनि। सभ गोटा युवा पीढी म' नशाक बढैत प्रचलन पर दु:ख प्रकट करैत अपील केलनि जे नशा मुक्त समाज बनाउ आ गामक ऐतिहासिक महिमा केँ बरकरार राखू। बाबा लक्ष्मीनाथ गोसाईं द्वारा बनगाँव केँ कृष्ण जन्माष्टमी मेलाक सामूहिक रुपे शुरूआत कैल गेल छल। ओ लोक सब सँ मेला मे आपसी भाइचारा आ सौहार्द्रता बनेने रहबाक लेल सेहो आग्रह केलनि आ युवा वर्ग सँ सही मार्ग पर अग्रसर होयबाक संकल्प दियौलनि।
जन्माष्टमीक शुभ अवसरपर बनगाँव नगरी भक्तिमय वातावरण मे आकंठ डूबल अछि। भगवान् श्री कृष्ण केर अवतार भाद्रपद केर कृष्ण पक्षक अष्टमी तिथिक मध्यरात्रिकाल म' अत्याचारी कंस केँ विनाश करबाक लेल भेल छलन्हि। भगवान् स्वयं एहि पृथ्वी पर आजुक दिवस अवतरित भेलाह ताहि कारण आइ कृष्ण जन्माष्टमीक रूप म' मनाओल जाइत अछि। भगवान् कान्हाक मोहक छवि आर रासलीला देखबाक लेल दूर-दूर सँ लोक सब बनगाँव पहुंच रहल छथि।


text:
मुजफ्फरपुर। 13 नवम्बर। गायघाट प्रखंड मुख्यालय सँ सटल सत्यनाम फ्यूल एंड सर्विस पेट्रोल पंप सँ अज्ञात अपराधी सभ दिनदहाड़े 10 लाख टाका लुईट लेलनि। लूटक सूचना भेटला पर पहुँचल पुलिस जांच - पड़ताल शुरू क' देना अछि। पुलिस द्वारा पंप पर लागल सीसीटीवी फुटेज सेहो लेल जे रहल अछि।
पेट्रोल पंप केँ कर्मचारी अखिलेश आओर शंकर द्वारा कांटा स्टेट बैंक मे टाका जमा करे जेबाक दौरान नाजीपुर गामक कब्रिस्तान लग किछु अज्ञात बाइक सवार अपराधी सभ द्वारा घटना क' अंजाम देल गेल। गायघाट थाना आओर बेनीबाद ओपी के द्वारा दुनू स्टाफ सँ पूछताछ कायल जे रहल अछि। पुलिस के एक अधिकारी कहलनि कि जल्दे अपराधी सभके पकैड़ लेल जायत आओर टाका सेहो बरामद क' लेल जायत।


text:
नई दिल्ली। भाजपा विधायक राज किशोर केसरी क हत्या क आरोपी रूपम पाठक बुधदिन पूर्णिया सीजीएम क कोर्ट मे अभियोग पत्र दायर केलथि। मोहल्ला लाइव क संपादक अविनाश दावा केलथि अछि जे अभियोग पत्र मे एकटा चौका दइ जोकर तथ्य सामने आयल अछि। मीडिया खबर डाट काम पर जारी सूचना कए अनुसार रूपम पाठक दायर अभियोग पत्र मे बिहार क उपमुख्यमंत्री सुशील कुमार मोदी पर सेहो यौन शोषण क आरोप लगा देलथि अछि। ओना ओ मुख्यरूप से इ आरोप दिवंगत विधायक पर लगेलथि अछि। रूपम अभियोग पत्र मे लिखलथि अछि जे विधायक क भतीजा सुदीप केसरी स हुनकर बेटी क अपहरण क सूचना पाबि कए ओ हुनकर घर गेल छलीह।
एहि दौरान छीना झपटी मे चाकू विधायक क पेट मे घुसि गेल। हुनकर मंशा हत्या करबाक नहि छल। रूपम कईटा आओर सनसनीखेज खुला केलथि अछि जाहि मे मोदी, सुदीप केसरी, विधायक समर्थक विपीन राय आओर भाजपा नेता विनोदानंद सिंह पर कार्रवाई करबाक अनुरोध करैत न्याय क गुहार लगेलथि अछि।
निश्चित रूप स खबर क लिहाज स इ बिहार लेल पैघ खबर छल, मुदा बिहार स छपल कोनो अखबार मे एकरा स्थान नहि देल अछि। लीड त बादक गप इ खबरि प्रथम पेज पर सेहो नहि अछि। इंटरनेट पर सर्च करबा पर केवल भास्कर मे रूपम पाठक क अभियोग पत्र मे सुशील मोदी क नाम एबाक उल्लेख अछि। सवाल उठैत अछि आखिर कए रूपमक आरोप कए अखबारक पन्ना स हटा देलक। आखिर बिहारक नीक समाद छपनिहार लोक लेल इ अग्निपरीक्षाक काल छी। गुड न्यूज कए ढाल बना कए कोनो अखबार एतबा प्रमुख समाचार कए कोना दबा सकैत अछि। इ पैघ सवाल अछि? की आजुक जमाना मे जखन समाचारक कईटा माध्यम अछि एहन मे खबरि कए मैनेज कैल जा सकैत अछि, की इ समाचार मैनेज करि लेल गेल? या फेर अखबार क संपादक लेल इ समाचार प्रकाशन क लायक नहि छल। अविनाश क अनुसार रूपम क आरोप निराधार अछि, मोदी कए फंसेबाक राजनीतिक चाल अछि, मुदा तखनो रूपमक गप कए स्थान नहि देबाक कारण की भ सकैत अछि ? समाद परिवार सेहो इ समाद देबा मे विफल रहला पर क्षमा चाहैत अछि, आशा अछि अहां हमर सबहक इ गलती कए माफ करब।
आखिर कए हटा देलक अखबारक पन्ना स रूपमक आरोप
नई दिल्ली। भाजपा विधायक राज किशोर केसरी क हत्या क आरोपी रूपम पाठक बुधदिन पूर्णिया सीजीएम क कोर्ट मे अभियोग पत्र दायर केलथि। मोहल्ला लाइव क संपादक अविनाश दावा केलथि अछि जे अभियोग पत्र मे एकटा चौका दइ जोकर तथ्य सामने आयल अछि। मीडिया खबर डाट काम पर जारी सूचना कए अनुसार रूपम पाठक दायर अभियोग पत्र मे बिहार क उपमुख्यमंत्री सुशील कुमार मोदी पर सेहो यौन शोषण क आरोप लगा देलथि अछि। ओना ओ मुख्यरूप से इ आरोप दिवंगत विधायक पर लगेलथि अछि। रूपम अभियोग पत्र मे लिखलथि अछि जे विधायक क भतीजा सुदीप केसरी स हुनकर बेटी क अपहरण क सूचना पाबि कए ओ हुनकर घर गेल छलीह।


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Tuesday, March 03, 2009
शब्द- सतीश चन्द्र झा
निन्न पड़ल निश्बद्द राति मे।
अछि उदंड, उत्श्रृखल सबटा
नहि बूझत किछु बात राति मे।
केना करु हम बंद कान के
उतरि जाइत अछि हृदय वेदना।
बैसि जाइत छी तैं किछु लिखय
छीटल शब्द हमर अछि सेना।
कखनो कोरा मे घुसिया क’
बना लैत अछि कविता अपने
जुड़ल जाइत अछि क्लांत हृदय मे
शब्द शब्द के हाथ पकड़ने।
कविता मे किछु हमर शब्द के
नहि व्याकरणक ज्ञान बोध छै।
सबटा नग्न, उघार रौद मे
नेन्ना सन बैसल अबोध छै।
कखनो शब्द आबि क’ अपने
जड़ा दैत अछि प्रखर अग्नि मे।
कखनो स्नेह,सुरभि,शीतलता
जगा दैत अछि व्यग्र मोन मे।
क्षमा करब जौ कष्ट हुए त’
पढ़ि क’ कविता शब्दक वाणी।
शब्द ब्रह्म अछि नहि अछि दोषी
छी हमही किछु कवि अज्ञानी।
20 comments:
अहाँक आगमन मोन झुमा देलक,ReplyDelete
कखनो कोरा मे घुसिया क’ReplyDelete
बना लैत अछि कविता अपने
जुड़ल जाइत अछि क्लांत हृदय मे
शब्द शब्द के हाथ पकड़ने।
कविता मे किछु हमर शब्द के
नहि व्याकरणक ज्ञान बोध छै
aha ha
चिकड़ि रहल अछि शब्द आबि क’ReplyDelete
निन्न पड़ल निश्बद्द राति मे।
अछि उदंड, उत्श्रृखल सबटा
नहि बूझत किछु बात राति मे।
केना करु हम बंद कान के
उतरि जाइत अछि हृदय वेदना।
ahank aagman ehi blog ke sundar bana delak
shabdak chhi saudagar ahan rahi katay nukayal,ReplyDelete
bajoo baajoo kavi ji ahan,
dosar kavita l;ay kahiya aayab
bad nik lagal ee padyaReplyDelete
bad nik, hriday se niklalReplyDelete
gambhir chintan se upjal kavitaReplyDelete
gambhir kavita, bad nik lagalReplyDelete
चिकड़ा-भोकड़िक शब्द जाल में, सभ साहित्य समाहित अछिReplyDelete
उत्कृष्ट शब्द आ एक एक अक्षर, सुंदर आ अनुशासित अछि
नव नव रचना पढ़ितहुँ मैथिलि के, से नेना में रहय उमंग
इन्टरनेट के एहि विकसित युग में, छी गौरवान्वित पाबि अपने सबहक संग
- Amit Kumar Jha7:39 PM
शब्द ब्रह्म अछि नहि अछि दोषीReplyDelete
छी हमही किछु कवि अज्ञानी।........Hamar favourite line.
Bahut neek kavita ai'chh.Humara bad neek lagal.Ahaan ke kavita sab kavita ke gangotri laig rahal ai'chh. Ahan शब्द se shuruat aur शब्द se aant ka deliyei kavita ke...theek baat kahliyei.. शब्द brahma ai'chh.
Keep it up. We are yearning for few more lines to flow from your pen.
आइ हमरा अपना पर गर्व भय रहल अछि की हम आहॉ के भगिनी छी। बच्चे सॅ आहॉ के कविता अौर गीत सुनि कय और गाबि कय पैघ भेलौ॑। आइ महसूस भेल कि आहॉ के इ शब्दक सेना असाधारण अछि। ओहि मे विश्व विजय के छमता छै। हमर सब गोटा के आहॉ सॅ येह अनुरोध अछि कि आहॉ अपन सेना के लय आगू बढू और एक नव युगक के निर्माण करू।ReplyDelete
रजनी पल्लवी (पम्मी)
- Ashish Kumar Jha (Vibhujee)12:00 PM
Ahan apan rachna san shabd ke jivit kay deliyaik. Jena jena kavita hum aga padhait gelaun.... anubhav bhel, kavi ta matra eakta madhyam chhaith sabta karya tay sabd kay rahal achhi.Sabdak sunder, sajiv chitran achhi Eak eak shabd santulit aa sundar achhi.ReplyDelete
Hum ki khaoo ahaan ke...
padhait padhait gala bhari ayal
shabdak shakti manav lel sabh se paigh uplabdhiReplyDelete
- alok1:42 AM
Tutal bikhral, shabdak joral,ReplyDelete
chi senani shbdak kavivar ,
Trishna Mithya Ke Tori chalu,
Likhu ahina mithila Dinkar..
Shabdak Atikraman aa bilupt hoit mithili kavita ke ek ta nav roop devak lel dhanyabad. Pushpak mala jenka ek ek shabd guthal.Shshakt abhivyakti aa hridaysparshi muda kathor prahar ohi samuday par je shabdak marm hriday hot karait chaith.
..Ehina Nav nav tarksangat rachna likhu , hamra taraph say rating achi ***********....
- alok1:44 AM
Shabdak Atikraman aa bilupt hoit mithili kavita ke ek ta nav roop devak lel dhanyabad. Pushpak mala jenka ek ek shabd guthal.Shshakt abhivyakti aa hridaysparshi muda kathor prahar ohi samuday par je shabdak marm hriday hot karait chaith.ReplyDelete
..Ehina Nav nav tarksangat rachna likhu , hamra taraph say rating achi ***********....
Hats off
Alok from Dubai
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
कोसी क्षेत्र केँ सांस्कृतिक व धार्मिक विशिष्टता क' पर्यटन केर मानचित्र पर स्थापित करबाक उद्देश्य सँ महिषी केँ उग्रतारा धाम म' पिछला पांच बरख सँ श्री उग्रतारा सांस्कृतिक महोत्सव केर आयोजन निरंतर भ' रहल अछि। हर बरखक भांति एहियो बरखक आयोजन क' सफल बनेबाक लेल आयोजन समिति केर बैसार निरंतर भ' रहल अछि।
पर्यटन विभाग व जिला प्रशासन केर सौजन्य सँ आयोजित होमै बला श्री उग्रतारा सांस्कृतिक महोत्सव मे कार्यक्रम केर रुपरेखा एहि प्रकारे रहत।
महोत्सव मे पहिल दिन स्थानीय कलाकार सभक प्रस्तुति, मत्स्यगंधा पर लघु नाटकक अलावा आलोक राज व पुष्कर मिश्र के ग्रुपक प्रस्तुति होयत। पहिल दिनक मुख्य कलाकार केर रूप मे मैथिली ठाकुर सेहो भाग लेती।
महोत्सव मे दोसर दिन सेहो स्थानीय कलाकार सभक प्रस्तुति होयत। ऐहिक अलावा पर्यटन विभाग केर सौजन्य सँ लोक गायिका अंचल अधिकारी एवं नीलम सिन्हा, नवल- नंदी ग्रुप केर प्रस्तुति होयत। दोसर दिनक मुख्य कलाकार मैथिली कामेडियन रामसेवक ठाकुर केर कार्यक्रम सेहो होयत।
महोत्सव केँ अंतिम दिन स्थानीय कलाकार सभक प्रस्तुति के बाद कामेडियन रामसेवक ठाकुर केर कार्यक्रमक बाद मुख्य कलाकार ऋतुराज मंच केर शोभा बढ़ेथिन।
महोत्सव केँ दोसर आ तेसर दिन कोसी, मिथिला, मंडन व उग्रतारा सँ संबंधित विषय पर सेमिनार आयोजित कायल जायत। एहि बेरक सेमिनार मे जेएनयू मे मीमांसा केँ प्राध्यापक रामनाथ झा, दिल्ली विवि केँ सेंट स्टीफेंस कॉलेजक संस्कृत केँ प्राध्यापक डॉ. पंकज कुमार मिश्र एवं निर्मल महाविद्यालय बनारस केँ चितनारायण पाठक, विशेश्वर मिश्र, कामेश्वर सिंह दरभंगा संस्कृत विवि केँ नंदकिशोर चौधरी केर संगहि डॉ. ललितेश मिश्रा, डॉ. विनय कुमार, डॉ. रामचैतन्य धीरज, अक्षय चौधरी, दिलीप चौधरी आदि भाग लेथिन।


text:
विद्यापति क नजरि मे आधुनिक हेबाक व्यापक अर्थ
सविता खान
आधुनिकता क व्याख्या, परिभाषा आओर संकल्पना कतहूँ से धर्मांधता आओर स्खलित समाजिक जीवन क कामना पर निर्भर नहि छल, जतय धर्म, मानवीयता क पाछॉं ठाढ़ भकए आदमी कए रैशनल हेबा स बाधित कए दिअ । आधुनिक हेबाक व्यापक अर्थ मानव मुक्ति मे देखल देल गेल छल, वही मुक्ति आओर मनुखक क मानक संकल्पना 15वीं सदी मे मैथिल दार्शनिक विद्यापति स्थापित करैत छथि, आओर 18वी सदी मे दार्शनिक हीगेल करैत छथि । विद्यापति कए महज कवि कोकिल बनाकए हुनकर दार्शनिक, सामाजिक संदर्भ कए अनदेखा कैल गेल अछि । विडंबना अछि जे हिंदी साहित्य संसार मैथिल पदावलि क लए कए हुनका क्लेम त कए लेलथि, मुदा फारसी क विद्वान खुसरो कए ओ खाली ‘फुटकल रचना’ करनिहारक संज्ञा देने अछि ।
आय जखन हम धर्म आओर सामाजिक सरोकार क द्वंद स जुझि रहल छी, तखन कि हमर पुर्ववर्ती समाज से किछु लिखित वा मौखिक परंपरा क विरासत अछि, जेकर फलक सर्वकालिक होए, शाश्वत होए ? एहन मे विद्यापति क पदावली, जे कि संस्कृत मे नहि भए कए देसिल बयना मैथिली मे लिखल गेल, क आशय हमरा बुझय होएत जे किएक एकटा संस्कृत विद्वान अभिजातीय भाषा संस्कृत कए छोड़ि एकटा देसी, लोकभाषा कए अपन पदावली क माध्यम बनेलथि ? एहि पदावली क उदेश्य जनसामान्य क बीच आनंद अनुभूति क संचार छल, आम लोगक कामानुभूति कए वृहद, विषद रूप दकए पुरषार्थ् क परम लक्ष्य निर्वाण या मानव मुक्ति छल । ई हुनकर सामाजिक अस्तित्वक सरोकारे छल, जे कामानुभूति कए अभिजात्य क अनुभव मात्र नहि मानिकए एकटा गाइडबुक रचि रहल छल, जे जनसामान्य क भाषा में, हुनकर एकटा अंतरंग संसार क निर्माण कए रहल छल । हुनकर सामाजिक अस्तित्व क भूमि तैयार कए रहल छी, मातृभाषा कए गरिमा प्रदान कए रहल छल ।
हुनकर पदावली क नायक आओर नायिका गैर-वैदिक परंपरा स निकलल राधा-कृष्ण छथि, अखैन धरि क आदर्श परंपरा स भिन्न स्खलित स्त्री, ग्वालिन राधा आओर जन नायक कृष्ण जेकरा हम मिथिला क शैव, वैष्णव आओर शाक्त परंपरा मे पहिने आओर बाद मे सेहो सेहो कहियो एतबा सामाजिक स्वीकृति दैत सोझा नहि आएल अछि । ओतहि आम जन से व्यापक आओर अभिन्न कनेक्ट स्थापित करैत गोप-ग्वालिन नायक/नायिका राजकवि विद्यापति क बृहद सामाजिक सरोकारे क उपज मानल जा सकैत अछि । समाजक आम जन कए संक्रमण क काल मे हुनकर लोकभाषा, मातृभाषा, नायक-बिंब क जरिया एकटा संबल प्रदान कए रहल छल । एहन सामाजिक-भाषाई संदर्भ हमरा सामुदायिक सिद्वांत व्याख्या मे बिरले भेटैत अछि, तखने त चैतन्य हुनकर पद मे परमानंद क अवस्था कए प्राप्त करैत छल, टैगोर हुनका स प्रेरित भए छद्म नाम से ब्रजबुली मे भानूसिंह रचनावली रचि रहल छल । हलॉंकि किछु विद्वान एकरा संक्रमण आओर संस्कृत क अवसान क काल नहि मानैत छथि, किएक मिथिला मे अनेकाने साहित्यिक आओर दर्शन (नबन्याय) संबंधी नब ग्रंथ लिखल जा रहल । विद्यापित क एकटा आन रचना, पुरूषपरीक्षा, जे जेंडर विषयक/संबंधी भारतीय परंपरा मे लिखल गेल पहिल आओर आखिरी किताब मानल जा सकैत अछि । एहिक अनुवाद ग्रियर्सन टेसट ऑफ मैन, 1826 मे केलथि, जेकरा एकटा नियामक ग्रंथ मानल गेल, जे पुरूषार्थ क लेल गुण कए अनिवार्य मानि धर्म, अर्थ, काम, मोक्ष क संदर्भ मे पुरूष क अवधारणा कायम कए रहल छल, चरित्र निर्माण कए रहल छल, जाहि गुण महज शारीरिक भर नहीं छल । एहिक धर्म संबंधी अवधारणा दिस जखन हम देखैत-बुझैत छी, त विद्यापति क धर्म महज निजी आओर शुद्ध निजी व्यापार (प्राइवेट अफेयर ) अछि, पब्लिक/सार्वजनिक उद्घोष क ओहिमे तनिको गुंजाइश नहि अछि । संगे मोक्ष सेहो सामाजिक दायित्वों से प्रस्थान नहीं अछि, बल्कि व्यक्ति कए मोक्ष सामाजिक सरोकारों क जरिये टा हासिल होए, एहन प्रस्तावना अछि ।
पुरूषपरीक्षा शुद्ध रूप से एक लोकचर्या आधारित उपयोगितावादी सिद्धांत क अवधारणा सोझा आनैत अछि, जेकरा बाद मे पश्चिम क विचारक जेम्स मिल सेहो सोझा आनैत अछि । पुरूषपरीक्षा क पुरूष एकटा एहन लैंगिक अवधारणा अछि जे अपन सेक्युलर स्वरूप मे धर्म कए निजी राखैत अछि, शौर्य क गुण कए लकए एकटा नीतिनियामक समाज कए सरोकार रखैत अछि । विद्यापतिये क एकटा आन रचना कीर्तिलता मे लिखल महज तीन शब्द ‘जीवन मान सौं’ (लाइफ विथ डिग्निटी ) जखन जीवन केहन होए क एतबा समीचीन आओर अस्मितापरक व्याख्या करैत अछि त आश्चर्य होएत अछि जे नब संदर्भ क सामाजिक आंदोलनों क भान आओर रूपरेखा हमरा केतबा सरलता से महज तीन शब्द मे भेट जाएत अछि । केना आम जनक चिंता एकटा संस्कृत विद्वान कए देसिल बयना तक लए आबैत अछि आओर केना मोक्ष आओर पुरूषार्थ् अपन विषद रूप मे जनसामान्य कए प्राप्य बनाओल जा सकैत अछि । कि यैह समाजिक सरोकार आओर धर्म क सेक्युलर व्याख्या, बिना वर्ण/जाति क पुरूष क अवधारणा हमरा कुनू और दार्शनिक, साहित्य वा राज्य निर्देश मे नीति पाठ बनाकए निर्देशित कए पाबि रहल अछि वा ई नीतिहीन, धर्महीन, लोकहीन समाजिक सरोकारों क दौर छल, जाहिमे हम धर्माधता क द्वंद मे फंसि गेल छी ? एहन मे की विद्यापति क दर्शन हमरा एकटा दृष्टि दे सकैत अछि, जतय निजी आओर सार्वजनिक क मिटैत दूरी क खामियाजा समाज कए नहि उठाबे पड़त ।
(साभार – प्रभात खबर)
(लेखिका दिल्ली विश्वविद्यालय मे प्राध्यापक छथि । कुशल वक्ता, विचारक आ लेखिका छथि । हुनकर ई आलेख पिछला हफ्ता भारतीय भाषा केंद्र, जेएनयू मे विद्यापति पर भेल त्रि-दिवसीय कार्यशाला मे देल गेल विशेष व्याख्यान क हिस्सा अछि । )


text:
धिरेश दत्त
जनकपुरधाम २१ गते।
देशक विभिन्न भागलगायत लगातार परिरहल अविरल वर्षासँ जनकपुरक सडक जलमग्न बनलअछि । जयके कारणे सर्वसाधरणसभ सम्स्यासँ जुझिरहलअछि तँ दुर्धटनोके ओतव्याह् खतरा बढल देखलगेलअछि ।
बर्षौसँ एडीबि परियोजनाद्वारा कएल जाऽरहल सडक विस्तार तथा निर्माण्क काज पूरा नै होईते लगातार परल अविरल बर्षाक कारणे काज अबरुद्घ होबके साथे जनकपुरक अधिकांस ठामसभमे खड्डा खुड्ीके साथे जहीतहि पानी भरल देख्वामे आएलअछि ।
एडीबि परियोजनाद्वारा कएल जाऽरहल सडक विस्तार तथा निर्माण्क काज एकटा सम्पन्न नै होईत दोसर काजमे हाथ लगौलासँ सभटा काज अधूरे रहलअछि । ठामँ ठाममे माटि कोरिक ओहिना छोईड देनेअछि तँ कतौ मुख्य सडके अबरुद्घ कऽदेनेअछि । जयके कारणे ५ मिटमे पहुँचबला ठाममे घण्टौ लगाक पहुँच परिऽरहलअछि । नालासभ सेहो भरिदेलासँ पानीके निकाश नै भेलाक कारणे जनकपुर अखन जलमग्न देखलगेलअछि ।
जनकपुरक कदमचौक,भानूचौक,मिल्सएरिया,मूर्लीचौक लगायतके ठामसभमे अखनो पानीके निकास नै भेलाके कारणे ओहिना जनकपुर अखन जलमग्न देखलगेलअछि । सर्वसधारण,तथा स्कूल जायबला बच्चा बुच्चीसभके स्कूल जएवाकलेल पानीसँ भिजीएक जायपरैतअछि तँ कतौ बच्चासभ तथा सियानसभ सेहोे नयाँ खनल मायटक कारण पिछैरक चोटपटक लागलअछि । सवारी साधनसभ सेहो ओय खड्ढामे फँसिक दुर्घना होईत आबिरहलअछि तँ दिनमे दर्जनौ पैदल यात्री तथा सवारी चालकसभ पिछैरक दुर्घटनाके चपेटमे आबिरहलअछि । मुद्दा सम्बन्धीत निकाय तथा नगरपालीका मुकदर्शक बनलअछि ।
लगातार परल अविरल वर्षासँ जनकपुरक सडक जलमग्न, दुर्घटनाक खतरा बढल0
धिरेश दत्त


text:
मैथिली मचान – विश्व पुस्तक मेलामे जुटि रहल अछि बेसम्हार भीड़ः क्रान्तिकारी परिवर्तन
मैथिली मचानपर रवि दिनक भीड़ भेल बेसम्हार
सन्दर्भः दिल्ली विश्व पुस्तक मेला २०१ मे मैथिलीक पहिल बेरक प्रतिनिधित्व
समूचा संसार मे रहि रहल मैथिलीभाषी लेल ई कतेक सुखद समाचार छैक जे एशियाक सबसँ पैघ पुस्तक मेलामे अपन मातृभाषाक पोथी सभक प्रदर्शनी आ बिक्री करबाक लेल एकटा अलगे सँ स्टाल भेटल, भाषावार सहभागितामे कुल १५ गोट विश्व भरिक भाषा मध्य अपन भाषाक सहभागिता सेहो बनल, एतबा कहाँ! ई अवसर पबैत देरी भारतीय राष्ट्रीय राजधानी क्षेत्र मे रहि रहल लाखों मैथिलीभाषी युवा, युवती, बड़-बुजुर्ग, सर्जक, पाठक आदि हुजुम बना-बनाकय मेला मे आबि पोथी कीनबाक आ अपन गहिंर साहित्यक रस मे स्वयं ओ परिजनकेँ सराबोर करबाक – कहू न! मैथिली साहित्यक एहि कुम्भ मेलामे स्नान करबाक मौकाक लाभ सब उठा रहल छथि – ई सुनिकय नेपाल, यूएसए, यूके, कनाडा, सउदी अरब, कतार, यूएई – सब तैर सँ मैथिलीभाषी सब उत्साहपूर्वक सामाजिक संजाल मार्फत आत्मगौरव सँ भरल मेलाक दृश्य-परिदृश्य आ मैथिली मचान पर जमा भऽ रहल भीड़क चर्चामे मगन भेल छथि। यथार्थतः ई एकटा क्रान्तिकारी – युग-परिवर्तनकारी उपक्रम सिद्ध भेल अछि।
मुदा एहि बीच किछु समाचार नकारात्मक भेटब सेहो तहिना भेल जेना मेला-ठेलामे धक्कम्-धुक्कम् भऽ जाएत छैक। मैथिल गैंहकी सभक किछु वर्ताव मेलामे मैथिली केँ उच्च स्थान दियौनिहार सर्जक-व्यक्तित्व संग एकटा बनियौटीमे लागल दुकानदार जेकाँ तुच्छ व्यवहारक शिकायत सेहो भेटल। काल्हि रवि दिन छलैक, भीड़ सहजहि अनियंत्रित भेलैक। ओम्हर संचालक लोकनिक ‘विद्वत् विमर्श’ केर आयोजन एना भीड़ जुटयवला दिन मे पोथी बिक्रीक स्थानपर राखब अदूरदर्शी जकाँ भेल – अफरातफरी स्वाभाविके भेल – प्रतिक्रिया दैत एक सज्जन दयानाथ चौधरी सामाजिक संजालक अन्तर्क्रियामे बतौलनि। स्टाल पर व्यवस्थापनमे निरन्तर परिश्रम कयनिहार युवा संग छोट भाषाक प्रयोग करब, संचालक सविता झा खान एक प्रोफेसर होयबाक संग-संग एक लेखिका आ नीक वक्त्री सेहो छथि ई सब कनिको नहि विचारब, पोथी प्रदर्शनी-बिक्री व्यवस्थापनक दर्द केँ एकदम नहि अन्दाजब आ धड़ल्ले सँ फूहर ढंग सँ बनियौटी कयनिहार दुकानदार जेकाँ मोल-जोल करबाक कारण किछु ग्राहकक कारण अवस्था विपरीत भेल – सह-संचालक अमित आनन्द बतौलनि।
अत्यन्त रुचिपूर्वक पोथी सब कीनलहुँ, पैसा भुगतानीक बेर मे अचानक बिक्री बन्द होयबाक सूचना दैत कीनल पोथी वापस लय लेलनि संचालक लोकनि। एहेन दुर्व्यवहारक सामना कयलहुँ। बुझि नहि सकलहुँ किछु कारण। – एहनो प्रतिक्रिया एक सज्जन आ सुरुचि-सुधि मैथिली पाठक सँ आयल। सह-संचालक अमित आनन्द कहलनि, “जी हाँ, ई स्थिति मैथिली मचान पर प्रो. उदय नारायण सिंह नचिकेता जी संग प्रो देवशंकर नवीन जीक मैथिली भाषा व साहित्य पर विमर्शक कारण भेल। ई पूर्व निर्धारित छल। हाँ एहि कारण पाठक लोकनि केँ कष्ट उत्पन्न भेल ताहि कारण क्षमाप्रार्थी छी, परन्तु ई सब आयोजन मैथिलीक कारण कयल गेल छल। हम सब गंभीरता सँ विचार कय रहल छी जे आब सँ विमर्शक कारण पाठक सबकेँ प्रतीक्षा नहि करय पड़नि। मैथिली अनुरागी केर कारण एकदम छोट परि गेल मचान, ई शुभ संकेत अछि। ब्रजेश जीक प्रश्न ठीक अछि।”
नवारम्भ प्रकाशनक संचालक आ कइएको पुस्तक प्रदर्शनी ओ बिक्रीक अनुभव समेटने अजित आजाद कहलनि, “भीड़ बेसम्हार छल। एम्हर विमर्श लेल मचानक सारा स्थान छेका गेल रहय – दू-दू घंटा धरि बिक्री ठमकल – कतेक दूर-दूर सँ लोक सब आयल छलाह पोथी कीनय-देखय; परञ्च विमर्शकाल धरि बिक्री रोकि देला सँ आगन्तुक जनमानसमे जनाक्रोश स्वाभाविक रहय। रवि सन छुट्टीक दिन… दुर्भाग्यवश आजुक दिनक भरपूर उपयोग नहि भऽ सकल। परञ्च विमर्शक लाभ बहुत लोक उठा सकलाह, ईहो मैथिलीक हित मे उचित भेल।” एक प्रश्न जे विश्व रेकर्ड बनेबाक लेल कतेक मैथिल जनमानस सहयोग कय रहला अछि, अर्थात् कतेको लोक १ हजार टकाक पोथी कीनि रहला अछि, आजाद उत्तर देलनि कि एहि नाराक बहुत पैघ प्रभाव लोकमानस मे देखि रहल छी। बेसी मिथिलानी (महिला) लोकनि १ हजार के बदला २-२ हजार केर पोथी कीनिकय बाकायदा कहितो छथि जे ‘भेल न वादा पूरा!’ बहुत सुखद लागि रहल अछि। वास्तव मे मैथिली मचान एक नव क्रान्ति जकाँ लागि रहल अछि।
एखन त मात्र २ दिनक मेला सम्पन्न भेल अछि। आगामी १४ जनवरी धरि ई पुस्तक मेला चलत। काल्हि बाधाक बावजूद लगभग ५० हजार मूल्य बरोबरि पोथी सब बिक्री भेल। पुरान आ नव सब तरहक पोथी बिक्री भेल। बकौल आजाद समकालीन कविक रचना सब सेहो नवतुर पाठकक रुचि मे देखल गेल जे बहुत आह्लादकारी अछि। दिल्लीक विभिन्न संघ-संस्थाक सहयोगपूर्ण रवैया सँ मैथिली मचान भव्यतम् सफलता पाबि रहल अछि। मैथिली साहित्य महासभा, मलंगिया फान्डेशन, मैलोरंग, विश्व मैथिल संघ, अखिल भारतीय मिथिला संघ, अखिल भारतीय मिथिला राज्य संघर्ष समिति, आदि अनेकानेक संस्था-मुहिम सँ आबद्ध सज्जनवृन्द सब बैढ-चैढकय हिस्सा लय रहला अछि। तहिना विमर्शीक तौरपर आ विभिन्न रचनाक लेखक – स्रष्टा लोकनिक सहभागिता सेहो उल्लेखणीय देखा रहल अछि। नेपालहु सँ छूटल कवि-सर्जक यथा प्रसिद्ध गीतकार-रचनाकार कालीकान्त झा तृषित, प्रेम विदेह ‘ललन’, आदि अपन पोथी-रचना सब दिल्ली पुस्तक मेला मे सहभागिता हेतु पठेबाक उपक्रम कयलनि अछि। सामाजिक संजाल मे एखन सभक वालपर सिर्फ आ सिर्फ एहि मैथिली मचान आ विश्व पुस्तक मेलामे मैथिलीक प्रतिनिधित्वक चर्चा जोर पर अछि। दिल्लीमे मौजूद सहयोगी सज्जन मे प्रवीण कुमार झा, ऋषि झा मलंगिया, संजीव सिन्हा, हेमन्त झा, हरि शंकर तिवारी, आदि संचालक व स्टाल व्यवस्थापक केँ भरपूर संग दय रहला अछि। समग्रमे एकटा शुभकारी आयोजन यज्ञसमान मैथिली (जानकी) लेल समर्पित देखा रहल अछि। मैथिली जिन्दाबाद!!


text:
इन्द्रकान्त कए अनुवाद पुरस्कार
रौशन मैथिल
नई दिल्ली् । साहित्य अकादेमी, दिल्ली क मूल आ अनुवाद पुरस्कार क घोषणा गुरु दिन कए देल गेल । मैथिली मे साल 2017 क मूल लेखन क पुरस्कार भाषाविद् आ चर्चित कवि-नाटककार डा. उदय नारायण सिंह “नचिकेता” कए हुनकर काव्य-संग्रह “जहलक डायरी” लेल प्रदान कैल जाएत । ई जानकारी साहित्य अकादेमी मे मैथिली क प्रतिनिधि डा. वीणा ठाकुर देलथि । ओ बतेलथि जे पिछला 19 दिसंबर कए दिल्ली मे भेल निर्णायक मंडल क बैठक मे ई निर्णय लेल गेल । निर्णायक मे डा. व्रजकिशोर मिश्र, तुलाकृष्ण झा आ राजनन्दन लालदास शामिल छलाह । आय अकादमी क कार्यसमिति क बैठक क बाद एकरा घोषित कए देल गेल अछि । उल्लेखनीय अछि जे एहि पुरस्कार क तहत लेखक कए प्रतीक चिह्न आदि क संगे एक लाख टकाक चेक प्रदान कैल जाएत । अकादमी अलग से सम्मान समारोह आयोजित कए नचिकेता संगे अन्य भाषा क चयनित साहित्यकार कए पुरस्कृत करताह ।
मैथिली प्रतिनिधि डा. वीणा ठाकुर ई जानकारी देलथि जे साहित्य अकादेमी क साल 2017 क अनुवाद पुरस्कार लेल प्रो. इंद्रकांत झा क चयन गुजराती उपन्यास “अंगुलियात” क मैथिली मे अनुवाद क लेल देल गेल अछि । एहिक चयन निर्णायक मंडल मे शामिल पंचानन मिश्र, विजय कुमार चौधरी आ बैद्यनाथ झा केलथि । हिनका सेहो भारतीय भाषा क चुनल गेल आन साहित्यकार क संग अलग से समारोह आयोजित कए पुरस्कृत कैल जायत । हिनका अकादमी दिस से प्रतीक चिह्न आदि क संग पचास हजार टकाक चेक प्रदान कैल जाएत ।
दुनू साहित्यकार क चयन पर डा. योगानंद झा, अमलेन्दु शेखर पाठक, आनंद संस्था क डा. दिलीप कुमार झा संगे आन साहित्य सेवी ने प्रसन्नता व्यक्त करैत बधाई देलथि ।